《惜余春慢 题小檀栾室汇刻闺秀词》
清代·王以敏

芬佩搴兰，铢衣散锦，到眼墨云交绚。飘灯珠箔，伫月晶帘，销得燕愁莺惋。

不信人天感多，捣麝犹香，拗莲难断。恁风流也称，玉台新序，衍波传遍。

京国事，井华朝汲，秋水宵吟，法曲红箫亲按。去年元夜，佳节重阳，南宋倩魂还见。

艳绝珊株网闿，百衲补琴，九华裁扇。听瑶空、笙鹤风高，花外绮霞吹满。

作者简介：王以敏，原名以慜，字子捷，号梦湘，武陵人。光绪庚寅进士，改庶吉士，授编修，截取江西知府。有《檗坞诗存》。